Efter længere tids søgen er Brøndby nu klar med en ny hovedsponsor. Det oplyser klubben på sit website.

Brøndby IF har således indgået en fire-årig aftale med Arbejdernes Landsbank omkring hovedsponsoratet, således at Arbejdernes Landsbank pr. 1. juli 2017 overtager hovedsponsoratet efter Bet25. Det betyder blandt andet, at Arbejdernes Landsbank fra næste sæson kommer til at præge Brøndbys spilletrøje med et logo på brystet.

- Vi har længe haft et tæt og stærkt samarbejde med Arbejdernes Landsbank. Derfor er vi meget tilfredse med, at Arbejdernes Landsbank fra sommeren 2017 er vores nye hovedpartner. Tilbage i 2014 indgik vi et strategisk samarbejde med Arbejdernes Landsbank, hvor de gik ind i en central rolle som co-sponsor i Brøndby IF. Det er dette samarbejde, der nu udvides, så Arbejdernes Landsbank fra sommeren 2017 bliver hovedpartner frem til 30. juni 2021, siger Brøndbys administrerende direktør Jesper Jørgensen.

Parterne har aftalt, at man ikke offentliggør økonomien i aftalen.